**8. razred: BIOLOGIJA – *pouk na daljavo***

Ponedeljek, 11. 5. 2020 Zaporedna ura: 12./47.

Nova snov: **ŽLEZE Z NOTRANJIM IZLOČANJEM (nadaljevanje)**

Danes boš nadaljeval z učenjem o endokrinih žlezah. Uporabljaj oba učbenika. V iRokus+ učbeniku preglej vse fotografije in pod njimi preberi besedilo. Tam se skriva veliko odgovorov na vprašanja.

Še prej pa preveri, če si vprašanja iz prejšnje ure pravilno rešil.

1. Kje se nahajata nadledvični žlezi? Nad ledvicama.

2. Katera pomembna hormona izločata nadledvični žlezi? Adrenalin in kortizol.

3. Kaj nam omogoča adrenalin in na kaj vpliva kortizol? Adrenalin pomaga oskrbeti mišice s hrano in kisikom ter pospešuje delovanje srca in dihal in nam tako omogoči boj ali beg. Kortizol pa vpliva na presnovo in zagotavlja rast in obnovo tkiv.

4. Kje leži žleza trebušna slinavka? Za želodcem.

5. Trebušna slinavka, kot žleza z zunanjim izločanjem, izloča prebavne sokove, ki pomagajo pri prebavi hrane. Katera pomembna hormona izloča trebušna slinavka, kot žleza z notranjim izločanjem, in na kaj vplivata? Insulin in glukagon. Skrbita za stalno raven glukoze v krvi. Delujeta ravno nasprotno – insulin pospešuje prehajanje glukoze iz krvi v celice, glukagon pa pospešuje prehajanje glukoze iz celic v kri.

6. Kako se imenuje moška spolna žleza? Moda.

7. Kateri hormon izločajo moda? Testosteron.

8. Na kaj vpliva hormon testosteron? Uravnava razvoj in dozorevanje moških spolnih celic – semenčic, ter vpliva na spolno dozorevanje in razvoj sekundarnih spolnih znakov (poraščenost, nižanje glasu, široka ramena, …)

9. Kako se imenuje ženska spolna žleza? Jajčnik.

10. Katera hormona izločata jajčnika? Estrogen in progesteron.

11. Na kaj vplivata hormona estrogen in progesteron? Uravnavata zorenje jajčec in razvoj sekundarnih spolnih znakov (poraščenost, rast dojk, ozka ramena in širši boki, visok glas, …)

* Danes v zvezek odgovori na ta vprašanja! Odgovore zapisuj v celih stavkih!
1. Kdaj se pojavi pritlikavost?
2. Kaj je gigantizem in kdaj lahko pride do te težave?
3. Kako imenujemo bolezen, do katere pride zaradi pomanjkanja hormona inzulina?
4. Kakšne težave se pojavijo, če ščitnica tvori premalo hormona tiroksina?
* V DZ na strani 37, reši 2. in 3. nalogo.
* Glede na podane odgovore na prva vprašanja lahko dopolniš tudi preostali del tabele v DZ, na strani 38 ter na strani 39, nalogo 5 in 6.

**Tudi tokrat mi bo kdo poslal odgovore.**